三鳥詠 提壺引
作者：賀鑄
朝代：宋

paragraphs: 綠野带江春漠漠，露溼花蔫朝暮薄。
年芳婉娩欲辭人，啼鳥殷勤勸行樂。
提壺真起予，十千美酒當賸沽。
金龜寶貂家所無，持底可過黄公壚。
調官東來今幾日，謂有公田宜種秫。
朝廷未除私釀律，安得一試焦革術。
提壺鳥，嘆吾與爾皆悠悠。
君不見長安兩市多高樓，大書酒旆招貴遊。
脫聞提壺鳴樹頭，論槽買甕更獻酬。
庶幾此聲知所投，胡爲南鄉長滯留，端使北宗狂客羞。